《春草池绿波亭》
明代·袁华

为爱玉山好，放舟玉山去。
绿波亭边春入池，况据玉山最佳处。
时当二月春正美，曲尘摇波草如绮。
雨惊残梦未鸣蛙，风漾飞花见游鲤。
大谢文章迥绝尘，江淹词赋亦清新。
得句池塘怀别远，伤情南浦送行人。
何如此亭乐赏适，石脚插入鱼龙宅。
临流行酒水浮阶，俯槛鸣琴光照席。
君不见山川极目楚囚悲，北望神州泪满衣。
又不见昆明一夜飞劫灰，汉代衣冠委草莱。
但愿无事长相见，春草池头日日来。

作者简介：苏州府昆山人，字子英。工诗，长于乐府。洪武初为苏州府学训导。有《可传集》、《耕学斋诗集》。